Kursk

Kursk () om lidn, lidnümbrik da raudtesol'm Venäman päivlaskmas. Se om Kurskan agjan administrativine keskuz da kaikiš suremb lidn, om Kurskan rajonan keskuseks mugažo (ei mülü rajonha). Vn 2007 semendkuspäi Kursk om «sodahoštusen lidn»-arvnimenke.

 Istorii 
Eländpunkt mainitase ezmaižen kerdan Feodosii Pečerilaižen aigkirjas vl 1032 kuti järed Kuresk / Kursk-torguindlidn. 11.-13. voz'sadoil lidn oli Kurskan ruhtinazkundan pälidnaks. 15. voz'sadal kalaidajad heimod panihe lidnad mantazole, i eläjad okaizihe sidä voz'sadaks.

Nügüd'aigaižen eländpunktan aluz om pandud tošti vl 1586 Venäman suviröunanno, vodele 1596 saudihe lidnust. Kursk om lidnan oficialiženke statusanke vspäi 1779. Toižen mail'man sodan aigan lidn oli okkupiruidud nacistižen Germanijan sodavägil (3. kül'mku 1941 — 8. uhoku 1943), sen eläjiden 13 tuhad pölištuiba, ajoihe Germanijha völ 10 tuhad eläjid, pertišt oli muretud.

Kurskan ižandusen päsarakod oma elektro- i torguindmašiništon pästand, himine tegimišt (kuidud i räzin), zell'edheotandad, sömtegimišt, pörutügiden tegim, energijan tehmine.

 Geografijan andmused 
Lidn sijadase agjan keskuzpalas, ümbärdajan rajonan päivlaskmas, Seim-jogen da sen ližajogiden randoil ( 696 km pitte, sijaline virkand Sem' , Desnan hura ližajogi), 250 m ü.m.t. keskmäižel korktusel.

Matk Moskvahasai om 530 km pohjoižhe. Lähembaižed lidnad oma Kurčatov, Fatež, Ščigri.

Klimat om ven kontinentaline mecstepin. Voden keskmäine lämuz om +6,7 C°, kezakun-elokun +18..+20 C°, tal'vkun-uhokun −5..−6 C°. Ekstremumad oma −35,3 C° i +37,8 C°. Ei olele haloid kezaaigan. Paneb sadegid 648 mm vodes, enamba kezakus-heinkus (71..78 mm kus), vähemba uhokus-keväz'kus (40..42 mm kus).

 Tobmuz 
Vn 1994 keväz'kuspäi Kursk jagase koumeks ümbrikoks, ende ned oliba rajonikš i nimitihe niid toižin. Lidn om lidnümbrikon üks'jäižeks eländpunktaks.

Edeližed lidnan Administracijan pämehed oma Viktor Karamišev (kezaku 2019 — tal'vku 2021), Nikolai Ovčarov (2008 — sulaku 2019).

 Eläjad 
Vl 1939 lidnan ristitišt oli 119 977 eläjad. Vn 2010 Venäman rahvahanlugemižen mödhe lidnan eläjiden lugu oli 415 159 ristitud, vn 2021 — 440 052 ristitud. Kaik 449 063 eläjad oli lidnas vl 2017. Kaikiš suremb lidnan ristitišt oli 452 976 eläjad vl 2020.

Rahvahad (enamba 0,4 % vl 2021): venälaižed — 67,2 %, ukrainalaižed — 0,5 %, toižed rahvahad — 2,4 %, rahvahuden ozutandata — 29,9 %.

Ortodoksižen hristanuskondan ph. Sergii Radonežalaižen i Jumalanmaman Kazanin jumalaižen päjumalanpert', 23 jumalanpertid, Znamenskii-mez'jumalankodi i Eläban Eziauguižen Stroican naižjumalankodi oma letud lidnas, völ kaks' pühäpertid oma sauvomas. Katoline pühäpert' i protestantizman nell' jumalanpertid (sidä kesken koume — baptizman) oma avaitud lidnas.

 Openduz 
Lapsiden opendusen aluzkundad oma päivkodid, keskškolad.

Kurskan professionaližen opendusen aluzkundad oma viž kolledžad, viž tehnikumad, ortodoksižen hristanuskondan hengeline seminarii, mugažo üläopendusen viž valdkundališt i koume privatišt aluzkundad, nell' filialad. Znamasižed oma Kurskan valdkundaline universitetKurskan valdkundaližen universitetan sait (kursksu.ru).   (alusenpanend 1934 kut pedinstitut, 10,4 tuh. üläopenikoid vl 2020), medicinine i agrarine universitetad, Suvipäivlaskmaine valdkundaline universitetSuvipäivlaskmaižen valdkundaližen universitetan sait (swsu.ru).     (alusenpanend 1964 kut politehnine institut, 11,5 tuh. üläopenikoid vl 2021).

 Transport 
Avtobusad, trolleibusad, tramvaid da taksid oma kundaližeks transportaks lidnas. Om eriližid teid severzil-se irdoil kundaližen transportan täht.

Rahvahidenkeskeine soda- da civiline Kursk-Päivnouzmaine-lendimportRahvahidenkeskeižen Kursk-lendimportan sait (aerokursk.ru).  (URS / UUOK / КУС, 32,9 tuh. passažiroid vl 2017) sijadase seičemes kilometras päivnouzmha lidnan keskuzpalaspäi. Tehtas reisid Moskvha, Piterihe i Mineraližihe Vezihe, om sezonreisid Mustmeren lebutahoiže.

 Galerei 

 Homaičendad 

 Irdkosketused 
 Lidnan Suiman oficialine sait (gorsobranie-kursk.ru). 
 Lidnan administracijan oficialine sait (kursk-r38.gosweb.gosuslugi.ru). 


Kategorii:Venäman lidnad
Kategorii:Eländpunktad kirjamišton mödhe
*
Kategorii:Kurskan agjan lidnümbrikod
*
*